b'\n_START_ARTICLE_\nBrasils Grand Prix 2003\n_START_SECTION_\nRapport\n_START_PARAGRAPH_\nDette utviklet seg til \xc3\xa5 bli et av de mest kaotiske og kontroversielle Formel 1-l\xc3\xb8pene gjennom tidene. P\xc3\xa5 grunn av en regelendring i 2003, innf\xc3\xb8rt i et fors\xc3\xb8k p\xc3\xa5 \xc3\xa5 kutte kostnader, kunne hvert team bare bringe \xc3\xa9n type regndekk til hvert l\xc3\xb8p, og til dette l\xc3\xb8pet hadde alle lagene derfor kun tatt med intermediate-dekk. Under l\xc3\xb8pet gikk flere kraftige regnbyger over banen og gjorde det sv\xc3\xa6rt vanskelig \xc3\xa5 kj\xc3\xb8re p\xc3\xa5 grunn av risiko for vannplaning. Mange f\xc3\xb8rere snurret av banen, spesielt i den raske sving 3, hvor det ved l\xc3\xb8pets slutt sto seks bilvrak p\xc3\xa5 rekke og rad bak autovernet, blant annet verdensmesteren Michael Schumacher, og sikkerhetsbilen var ute gjentatte ganger._NEWLINE_Etter at l\xc3\xb8pslederen David Coulthard gikk inn i pit var det hans teamkamerat Kimi R\xc3\xa4ikk\xc3\xb6nen som ledet l\xc3\xb8pet p\xc3\xa5 runde 53, men en feil fra hans side gjorde at Giancarlo Fisichella overtok ledelsen p\xc3\xa5 runde 54. P\xc3\xa5 slutten av sin 54. runde krasjet Mark Webber kraftig i den siste svingen p\xc3\xa5 banen. Vrakrester fra bilen ble str\xc3\xb8dd ut over kj\xc3\xb8rebanen, og sikkerhetsbilen ble igjen sendt ut. Like etter, p\xc3\xa5 den 55. runden, traff Fernando Alonso i stor fart et dekk fra Webbers bil som l\xc3\xa5 midt i banen, og bilen hans ble kastet inn i dekkbarrieren med stor kraft. Ved sammenst\xc3\xb8tet ble et stort antall bildekk revet l\xc3\xb8s fra barrieren og slengt ut p\xc3\xa5 banen, som ble helt blokkert. Dette gjorde det s\xc3\xa5 godt som umulig \xc3\xa5 fortsette l\xc3\xb8pet, selv bak sikkerhetsbilen, og mens Alonso haltet bort fra bilen sin ble l\xc3\xb8pet r\xc3\xb8dflagget og stoppet av sikkerhetshensyn._NEWLINE_Etter r\xc3\xb8dflagget oppsto det forvirring over hvorvidt resultatet skulle regnes fra rekkef\xc3\xb8lgen p\xc3\xa5 runde 53 eller runde 54. Ettersom Fisichella tok ledelsen p\xc3\xa5 runde 54 var dette av avgj\xc3\xb8rende betydning, og en avgj\xc3\xb8relse var n\xc3\xb8dvendig for at seiersseremonien kunne finne sted. Fisichella trodde han hadde vunnet, men etter mye forvirring ble R\xc3\xa4ikk\xc3\xb6nen og McLaren tildelt seieren. I henhold til Formel 1-regelverket som da var gjeldende, slo artikkel 154 fast at hvis 75% av l\xc3\xb8psdistansen var blitt fullf\xc3\xb8rt \xe2\x80\x93 i dette tilfellet var 54 runder  fullf\xc3\xb8rt, 76% av l\xc3\xb8psdistansen \xe2\x80\x93 s\xc3\xa5 var l\xc3\xb8pet \xc2\xabansett \xc3\xa5 ha sluttet n\xc3\xa5r den ledende bilen krysset m\xc3\xa5llinjen p\xc3\xa5 slutten av runden to runder f\xc3\xb8r runden hvor signalet til \xc3\xa5 stoppe l\xc3\xb8pet ble gitt\xc2\xbb. L\xc3\xb8psledelsen, som trodde at Fisichella var p\xc3\xa5 sin 55. runde, ga derfor seieren til l\xc3\xb8pslederen p\xc3\xa5 slutten av den 53. runden, alts\xc3\xa5 R\xc3\xa4ikk\xc3\xb6nen. Fisichella ble tildelt andreplass og Alonso, som n\xc3\xa5 befant seg i ambulansen, fikk tredjeplassen. Coulthard, som hadde ledet fram til han gikk i pit like f\xc3\xb8r l\xc3\xb8pet ble stoppet, kom p\xc3\xa5 fjerdeplass._NEWLINE_Flere dager senere viste imidlertid de offisielle tidsdataene at Fisichella akkurat hadde startet p\xc3\xa5 sin 56. runde f\xc3\xb8r r\xc3\xb8dflagg-signalet ble gitt, og dette bet\xc3\xb8d at l\xc3\xb8psresultatet skulle ha v\xc3\xa6rt basert p\xc3\xa5 stillingen ved slutten av den 54. runden, ikke den 53. runden. Fisichella ble dermed, i en FIA-avgj\xc3\xb8relse 11. april i Paris, utropt til vinner av l\xc3\xb8pet. Dette var Fisichellas f\xc3\xb8rste seier i Formel 1, og ogs\xc3\xa5 den siste seieren for Jordan-teamet._NEWLINE_Etter \xc3\xa5 ha h\xc3\xb8rt argumentene og studert timing-dataene bestemte McLaren seg for ikke \xc3\xa5 legge inn en protest. R\xc3\xa4ikk\xc3\xb6nens poengsum ble dermed redusert med 2 (fra 10 til 8). En uoffisiell seremoni ble ogs\xc3\xa5 holdt i forbindelse med det neste l\xc3\xb8pet, San Marinos Grand Prix p\xc3\xa5 Imola, hvor R\xc3\xa4ikk\xc3\xb6nen og Ron Dennis overleverte trofeene for vinnende f\xc3\xb8rer og konstrukt\xc3\xb8r til Fisichella og Eddie Jordan. Ettersom Alonso ikke kunne delta i seiersseremonien i Brasil p\xc3\xa5 grunn av skaden, ble det klart at da den opprinnelige seremonien fant sted var det ingen f\xc3\xb8rere som sto p\xc3\xa5 riktig plass. Giancarlo Fisichella er ogs\xc3\xa5 den eneste Formel 1-f\xc3\xb8reren som etter \xc3\xa5 ha vunnet et l\xc3\xb8p ikke har f\xc3\xa5tt st\xc3\xa5 \xc3\xb8verst p\xc3\xa5 seierspallen under en offisiell seiersseremoni._NEWLINE_For R\xc3\xa4ikk\xc3\xb6nen ble de to poengene etterhvert ogs\xc3\xa5 av stor betydning, da han ved sesongens slutt tapte verdensmesterskapet i 2003 til Michael Schumacher, som vant med to poeng.'